Offentliggørelse af en meddelelse om godkendelse af en standardændring af produktspecifikationen for en betegnelse i vinsektoren i henhold til artikel 17, stk. 2 og 3, i Kommissionens delegerede forordning (EU) 2019/33

(2022/C 121/05)

Denne meddelelse offentliggøres i overensstemmelse med artikel 17, stk. 5, i Kommissionens delegerede forordning (EU) 2019/33 (1)

MEDDELELSE AF EN STANDARDÆNDRING TIL ÆNDRING AF ENHEDSDOKUMENTET

»Côtes de Provence«

PDO-FR-A0392-AM04

Meddelelsesdato: 7. januar 2022

BESKRIVELSE AF OG BEGRUNDELSE FOR DEN GODKENDTE ÆNDRING

1. Afgrænset parcelområde for den supplerende geografiske betegnelse Sainte-Victoire

I produktspecifikationens kapitel I, punkt IV, nr. 2 — Afgrænset parcelområde, præciseres den dato, da den kompetente myndighed godkendte det afgrænsede parcelområde for den supplerende geografiske betegnelse Sainte-Victoire.

Vinene fremstilles af druer fra parceller i det produktionsområde, der blev godkendt af det kompetente nationale udvalg under »Institut national de l’origine et de la qualité« (Frankrigs nationale institut for oprindelse og kvalitet) på mødet den 3. juni 2021.

Enhedsdokumentet berøres ikke af denne ændring.

2. Vinstokbestand

I produktspecifikationens kapitel I, punkt V, nr. 1 — Vinstokbestand, tilføjes et antal sorter til listen over de supplerende druesorter.

— For rødvine og rosévine:

— rousseli Rs og caladoc N, idet denne tilføjelse gælder for højst 10 % af vinstokbestanden

— agiorgitiko N, calabrese N, moschofilero Rs, verdejo B og xinomavro N, idet denne tilføjelse gælder for højst 5 % af vinstokbestanden og 10 % i sammenstikninger. Navnet på disse sorter må ikke være angivet på etiketten for vine med betegnelsen.

— For hvidvine: — verdejo B, idet denne tilføjelse gælder for højst 5 % af vinstokbestanden og 10 % i sammenstikninger. Navnet på denne sort må ikke angives på etiketten for vine med betegnelsen.

Tilføjelsen af disse druesorter er en af de løsninger, der er indført for betegnelsen med henblik på at imødegå klimaforandringerne og mindske forbruget af plantebeskyttelsesmidler. Disse druesorter, der er medtaget som sekundære druesorter, passer til profilen for vine med betegnelsen og gør det muligt at tilpasse produktionen til tørke og svampesygdomme. De gør det muligt at reducere brugen af plantebeskyttelsesmidler.

Denne ændring berører enhedsdokumentets punkt om »sekundære druesorter«.

Den andel, som druesorterne agiorgitiko N, calabrese N, moschofilero Rs, verdejo B og xinomavro N udgør af vinstokbestanden, præciseres i punkt V, nr. 2 — Bestemmelser om andel på bedriften. Enhedsdokumentet berøres ikke af denne ændring.

Den andel, som druesorterne agiorgitiko N, calabrese N, moschofilero Rs, verdejo B og xinomavro N udgør i sammenstikninger, præciseres i punkt IX, nr. 1 — Sammenstikning af druesorter. Enhedsdokumentet berøres ikke af denne ændring.

3. Dyrkning af vinmarkerne

I produktspecifikationens kapitel I, punkt VI — Dyrkning af vinmarkerne, nr. 2 — Andre dyrkningsmetoder, tilføjes to agroøkologiske bestemmelser. De gør det muligt at sætte rammer for kemisk ukrudtsbekæmpelse på parcellerne som følger:

— Kemisk ukrudtsbekæmpelse på foragre er forbudt.

— Kemisk ukrudtsbekæmpelse på hele parcellen er forbudt.

Disse ændringer berører enhedsdokumentets punkt om »vinfremstillingsmetoder«.

4. Samlet gæringskapacitet

I produktspecifikationens kapitel I, punkt IX — Bearbejdning, fremstilling, dyrkning, klargøring til afsætning og lagring, ændres litra f) vedrørende beregningen af den samlede gæringskapacitet. Enhver vinavler skal råde over en samlet gæringskapacitet i vinfremstillingsanlægget, som mindst svarer til det maksimale udbytte, der er fastsat i produktspecifikationens punkt VIII, nr. 2, for produktionsarealet.

Enhedsdokumentet berøres ikke af denne ændring.

5. Mærkning med navnet på druesorterne

I produktspecifikationens kapitel I, punkt XII — Bestemmelser om præsentation og mærkning, tilføjes den præcisering, at navnet på de sekundære druesorter agiorgitiko N, calabrese N, moschofilero Rs, verdejo B og xinomavro N ikke må angives på etiketten for vine med betegnelsen.

6. Vigtige kontrolpunkter og evalueringsmetoder

I produktspecifikationens kapitel III, punkt I — De vigtigste kontrolpunkter i produktspecifikationen og evalueringsmetoderne hertil, er bragt i overensstemmelse med kontrolplanen for betegnelsen.

Enhedsdokumentet berøres ikke af disse ændringer.

ENHEDSDOKUMENT

1. Produktets betegnelse

Côtes de Provence

2. Type geografisk betegnelse

BOB — beskyttet oprindelsesbetegnelse

3. Kategorier af vinavlsprodukter

1. Vin

4. Beskrivelse af vinen/vinene

1. Stille rosévine

KORT TEKSTBESKRIVELSE

Vinen har et naturligt alkoholindhold på mindst 11 % vol.

Efter gæringen har vinen et indhold af gæringsdygtigt sukker (glukose + fruktose) på højst 4 g/l.

De øvrige analysekriterier er i overensstemmelse med EU-lovgivningen.

Rosévinene har en svagt rosa farve. De er meget ekspressive og har alt efter deres oprindelse en frugtagtig (hvide frugter, citrusfrugter, eksotiske frugter, røde frugter osv.) eller blomsteragtig aroma blandet med mineralske eller ristede noter, der understøttes af en balance mellem rundhed og livlighed.

Generelle analytiske kendetegn Maksimalt totalt alkoholindhold (i % vol.) Minimalt virkeligt alkoholindhold (i % vol.) Minimalt totalt syreindhold i milliækvivalenter pr. liter Maksimalt indhold af flygtige syrer (i meq/l) Maksimalt totalt svovldioxidindhold (i mg/l)

2. Stille rødvine

KORT TEKSTBESKRIVELSE

Vinen har et naturligt alkoholindhold på mindst 11 % vol.

På emballeringstidspunktet har vinen et æblesyreindhold på højst 0,4 g/l.

Efter gæringen har rødvinen et indhold af gæringsdygtigt sukker på højst:

— 3 g/l for rødvin med et naturligt alkoholindhold på højst 14 % vol.

— 4 g/l for rødvin med et naturligt alkoholindhold på over 14 % vol.

De øvrige analysekriterier er i overensstemmelse med EU-lovgivningen.

Den mørke rødvin omfatter to typer:

— frugtagtig rødvin, der efter en kort gæring skal drikkes ung

— rødvin velegnet som gemmevin, med komplekse aromaer af sorte frugter, kakao, vildt, krydderier og kraftige, silkebløde tanniner takket være lang gæring. Generelle analytiske kendetegn Maksimalt totalt alkoholindhold (i % vol.) Minimalt virkeligt alkoholindhold (i % vol.) Minimalt totalt syreindhold i milliækvivalenter pr. liter Maksimalt indhold af flygtige syrer (i meq/l) Maksimalt totalt svovldioxidindhold (i mg/l)

3. Stille hvidvine

KORT TEKSTBESKRIVELSE

Vinen har et naturligt alkoholindhold på mindst 11 % vol.

De øvrige analysekriterier er i overensstemmelse med EU-lovgivningen.

Efter gæringen har vinen et indhold af gæringsdygtigt sukker (glukose + fruktose) på højst 4 g/l.

Den tørre hvidvin har en gul farve med klare og skinnende grønne strejf og en frugtagtig balsamisk eller honningagtig aroma af citrusfrugter og blomster (hvide blomster).

Generelle analytiske kendetegn Maksimalt totalt alkoholindhold (i % vol.) Minimalt virkeligt alkoholindhold (i % vol.) Minimalt totalt syreindhold i milliækvivalenter pr. liter Maksimalt indhold af flygtige syrer (i meq/l) Maksimalt totalt svovldioxidindhold (i mg/l)

5. VINFREMSTILLINGSMETODER

5.1. Særlige ønologiske fremgangsmåder

1. Særlig ønologisk fremgangsmåde

Særlig ønologisk fremgangsmåde

Til fremstilling af rosévin er det tilladt at anvende kul til ønologisk brug i most og ung vin, der efter presning stadig er i gæringsfasen, dog i højst 20 % af den mængde rosévin, der fremstilles af den pågældende vinproducent for den pågældende høst. Enhver varmebehandling af vinhøsten på over 40 °C er ikke tilladt.

2. Afstand mellem rækkerne

Dyrkningspraksis

Arealet for hver enkelt vinstok må ikke overstige 2,50 m2. Dette areal beregnes ved at gange afstanden mellem rækkerne med afstanden mellem stokkene. Afstanden mellem rækkerne må ikke overstige 2,50 meter, og afstanden mellem vinstokkene i samme række må ikke være under 0,80 meter.

3. Beskæring

Dyrkningspraksis

Beskæring udføres senest før stadiet E, dvs. tre udfoldede blade på de første to knopper.

Kort beskæring (gobelet- eller Royatbeskæring) af højst seks grene pr. vinstok og højst to knopper pr. gren.

For vinmarker over 25 år (26. gang, stokkene bærer blade) kan en af grenene højst bære fem knopper (grænse på 12 knopper pr. vinstok).

Med undtagelse af de vinstokke, der er bestemt til produktion af vin med de geografiske betegnelser »Sainte-Victoire«, »Fréjus«, »La Londe« og »Pierrefeu«, kan sorterne cabernet sauvignon N og syrah N beskæres ved enkel lang Guyotbeskæring (højst otte knopper pr. vinstok, heraf højst seks på den lange spore).

4. Vanding

Dyrkningspraksis

Kunstvanding er tilladt.

5. Ukrudtsbekæmpelse — Agroøkologiske bestemmelser

Dyrkningspraksis

— Kemisk ukrudtsbekæmpelse på foragre er forbudt.

— Kemisk ukrudtsbekæmpelse på hele parcellen er forbudt.

5.2. Maksimale udbytter

1. 66 hektoliter pr. hektar.

6. AFGRÆNSET GEOGRAFISK OMRÅDE

Det geografiske område omfatter 84 kommuner, heraf 68 i departementet Var, 15 i departementet Bouches-du-Rhône og en i departementet Alpes-Maritimes.

— I departementet Alpes-Maritimes: Villars-sur-Var

— I departementet Bouches-du-Rhône: Allauch, Bouc-Bel-Air, Ceyreste, Châteauneuf-le-Rouge, La Ciotat, Cuges-les-Pins, Meyreuil, Mimet, Peynier, Puyloubier, Roquefort-la-Bédoule, Rousset, Simiane-Collongue, Le Tholonet og Trets

— I departementet Var: Les Arcs, Bagnols-en-Forêt, Le Beausset, Besse-sur-Issole, Bormes-les-Mimosas, Cabasse, La Cadière-d’Azur, Callas, Le Cannet-des-Maures, Carcès, Carnoules, Carqueiranne, Le Castellet, Cavalaire-sur-Mer, Cogolin, Collobrières, Correns, Cotignac, La Crau, La Croix-Valmer, Cuers, Draguignan, Entrecasteaux, Evenos, La Farlède, Figanières, Flassans-sur-Issole, Flayosc, Fréjus, La Garde, La Garde-Freinet, Gassin, Gonfaron, Grimaud, Hyères, La Londe-les-Maures, Lorgues, Le Luc, Les Mayons, Montfort-sur-Argens, La Môle, La Motte, Le Muy, Pierrefeu-du-Var, Pignans, Plan-de-la-Tour, Pourcieux, Pourrières, Le Pradet, Puget-sur-Argens, Puget-Ville, Ramatuelle, Roquebrune-sur-Argens, Saint-Antonin-du-Var, Saint-Cyr-sur-Mer, Sainte-Maxime, Saint-Paul-en-Forêt, Saint-Raphaël, Saint-Tropez, Sanary-sur-Mer, Seillans, Six-Fours-les-Plages, Solliès-Pont, Taradeau, Le Thoronet, Trans-en-Provence, La Valette-du-Var og Vidauban.

7. PRIMÆRE DRUESORTER

Carignan N

Cinsaut N — Cinsault

Clairette B

Grenache N

Mourvèdre N — Monastrell

Sémillon B

Syrah N — Shiraz

Tibouren N

Ugni blanc B

Vermentino B — Rolle

8. TILKNYTNING TIL DET GEOGRAFISKE OMRÅDE

Det geografiske område for den beskyttede oprindelsesbetegnelse »Côtes de Provence« strækker sig fra den vestlige og nordlige del af Nedre Provence, der har kalkholdig jord, til den sydlige og østlige del af Nedre Provence, der er kendetegnet ved krystallinsk jord (Maures og Esterel). Området løber langs Middelhavsstrandene og ind i dalene, strækker sig over det solforvitrede klippeterræn og standser ved pinjeskovens udkant i en række kommuner i departementerne Var, Bouches-du-Rhône og Alpes-Maritimes.

Vinmarkernes frugtbarhed i området »Côtes de Provence« skyldes variationen i deres placering med hensyn til geologi og jordbundsdannelse. Denne variation har tvunget producenterne til at anvende specifikke metoder, der har sat dem i stand til at opnå den bedste originalitet, nemlig valget af sorter, der spiller sammen med dette naturens kludetæppe, og tilpasningen af henholdsvis dyrkningsmetoderne (jordbearbejdning, beplantningstæthed og beskæringsmetoder, der muliggør produktion og samtidig beskyttelse af vinmarkerne mod sommertørken) og vinfremstillingsbetingelserne ved hjælp af betydelige investeringer i udstyr og teknologi i løbet af 1900-tallet.

Selv om vinene adskiller sig fra hinanden alt efter sammensætningen af sorter og dyrkningsmiljøet, har de en fælles identitet og originalitet, i og med at skikke og knowhow, navnlig i forbindelse med fremstilling af rosévine, er fælles for producenterne i området.

Med sin karakter af gennemgangsland er det geografiske område også blevet et sammenstikningsland af druesorter, der er blevet tilpasset gennem generationer og således har tilført vinen kvalitet og identitet. Sorterne grenache N og tibouren N sørger for et højt alkoholindhold og rigelig rundhed, cinsaut N tilfører finesse og elegance, syrah N giver frugtagtige aromaer, og mourvèdre N gør vinen velegnet som gemmevin.

De optimale modningsbetingelser, der skyldes fordelingen af nedbør og temperaturer, og virkningerne af koncentrationen af råvaren og af beskyttelsen af druernes sundhedstilstand takket være den fremherskende vind bidrager også til vinenes kvalitet og originalitet. Balancen mellem syre og rundhed, den stabile farve og vinenes elegante aromatiske udtryk er således resultatet af produktionen af en druehøst med højt sukker- og polyfenolindhold.

I tråd med skik og brug er parcellerne, der er nøjagtigt afgrænset med henblik på høsten af druerne, tilplantet på en jordbund af ringe dybde med gode vandforhold.

Efter 2 600 år med vinavlstradition har regionen »Côtes de Provence« siden 1980 oplevet en genopblomstring, særlig på grund af produktionen af rosévine.

René den gode af Anjou, greve af Provence, holdt meget af vinene fra Provence, og da han etablerede en frihavn i Marseille, var det fremmende for produktionen og handelen med vinene. Han indførte også metoden til fremstilling af »clairet«-vin og rosévin. Endnu tidligere var Eleonora af Provence, som blev dronning af England, vinene en god ambassadør, idet de sågar blev nydt ved hoffet i London. I det 17. og 18. århundrede værdsatte det franske hof i høj grad vinene, som grevinden af Grignan, Madame de Sévigné, omtalte i rosende vendinger.

Dette omdømme er endnu intakt i 2010. Vinavlerne, kooperativerne og forhandlerne arbejder ufortrødent videre på at forbedre de fælles regler for at fremme den kontrollerede oprindelsesbetegnelse »Côtes de Provence«, som er deres fælles arv, og bestræber sig på at sikre respekten for dens navn og personlighed.

9. ANDRE VIGTIGE BETINGELSER (EMBALLERING, MÆRKNING, ANDRE KRAV)

Område i umiddelbar nærhed

Retlig ramme:

National lovgivning

Type supplerende betingelse:

Undtagelse vedrørende produktionen i det afgrænsede geografiske område

Beskrivelse af betingelsen:

Det område i umiddelbar nærhed, som er defineret i undtagelsen vedrørende fremstillingen og forarbejdningen af vinen, omfatter ti kommuner i departementet Bouches-du-Rhône og 41 kommuner i departementet Var.

— I departementet Bouches-du-Rhône: Aubagne, Auriol, La Bouilladisse, Cassis, La Destrousse, Fuveau, Gardanne, Gémenos, Peypin og Roquevaire.

— I departementet Var: Bandol, Barjols, Belgentier, Bras, Brignoles, Brue-Auriac, Camps-la-Source, La Celle, Châteauvert, Fayence, Forcalqueiret, Garéoult, Le Lavandou, Mazaugues, Méounes-lès-Montrieux, Nans-les-Pins, Néoules, Ollières, Ollioules, Plan-d’Aups-Sainte-Baume, Pontevès, Rayol-Canadel-sur-Mer, Le Revest-les-Eaux, Riboux, Rocbaron, La Roquebrussanne, Rougiers, Saint-Mandrier-sur-Mer, Saint-Maximim-la-Sainte-Baume, Saint-Zacharie, Sainte-Anastasie-sur-Issole, Sillans-la-Cascade, Seillons-Source-d’Argens, La Seyne-sur-Mer, Signes, Solliès-Ville, Toulon, Tourves, Le Val, Villecroze og Vins-sur-Caramy.

Mærkning: Supplerende geografiske betegnelser

Retlig ramme:

National lovgivning

Type supplerende betingelse:

Supplerende bestemmelser vedrørende mærkningen

Beskrivelse af betingelsen:

Den beskyttede oprindelsesbetegnelse »Côtes de Provence« kan suppleres med de supplerende geografiske betegnelser »Fréjus«, »Sainte-Victoire«, »Pierrefeu« og »Notre-Dame des Anges« for rød- og rosévin.

Den beskyttede oprindelsesbetegnelse »Côtes de Provence« kan suppleres med den supplerende geografiske betegnelse »La Londe« for rød-, rosé- og hvidvin.

Vinen opfylder de betingelser, der er fastsat i produktspecifikationen, navnlig for så vidt angår det geografiske oprindelsesområde for druerne, vinfremstillingen og i visse tilfælde lagringen af vinene, vinstokbestanden, udbytterne, indholdet af gæringsdygtigt sukker samt fremstillingsmetoderne.

Mærkning: Større geografisk enhed

Retlig ramme:

National lovgivning

Type supplerende betingelse:

Supplerende bestemmelser vedrørende mærkningen

Beskrivelse af betingelsen:

For vin, der er omfattet af den beskyttede oprindelsesbetegnelse, eventuelt suppleret med en geografisk betegnelse, kan mærkningen omfatte den større geografiske enhed »Vin de Provence«. Bogstaverne i angivelsen af den større geografiske enhed svarer både i højde og bredde højst til den skriftstørrelse, der anvendes i navnet på den beskyttede oprindelsesbetegnelse, eventuelt suppleret med en geografisk betegnelse. Den større geografiske enhed »Vin de Provence« fremgår af samme synsfelt som navnet på den beskyttede oprindelsesbetegnelse og på den geografiske betegnelse.

Mærkning: Navn på druesorterne

Retlig ramme:

National lovgivning

Type supplerende betingelse:

Supplerende bestemmelser vedrørende mærkningen

Beskrivelse af betingelsen:

De sekundære druesorter agiorgitiko N, calabrese N, moschofilero Rs, verdejo B og xinomavro N må ikke angives på etiketten for vine med betegnelsen.

LINK TIL PRODUKTSPECIFIKATIONEN

http://info.agriculture.gouv.fr/gedei/site/bo-agri/document_administratif-04ce000c-981e-4fb0-8009-c0266d331c79

(1) EFT L 9 af 11.1.2019, s. 2.